पाएं अपने शहर की ताज़ा ख़बरें और फ्री ई-पेपरडाउनलोड करें
पणजी (गोवा)। मोदी बनाम आडवाणी के झगड़े से जूझ रही बीजेपी ने केंद्र की यूपीए सरकार पर जोरदार हमला बोला है। मुख्य विपक्षी दल ने कहा है कि कांग्रेस ने किसानों को बर्बाद किया है और बिजली देने के वादे पर असफल रही है। पार्टी प्रवक्ता प्रकाश जावडेकर ने आरोप लगाया कि हर मोर्चे पर फेल रही यूपीए की सरकार ने बर्बादियों का जश्न मनाया है। कोयला घोटाले में पीएम की भूमिका पर भी शक है। यहां चल रही बीजेपी की राष्ट्रीय कार्यकारिणी में पार्टी अध्यक्ष राजनाथ सिंह के हवाले से जावडेकर ने कहा कि यूपीए कूटनीतिक मोर्चे पर भी असफल रही है। पाकिस्तान में हिंदू अल्पसंख्यकों की सुरक्षा सुनिश्चित की जाने की मांग करते हुए उन्होंने कहा कि बीजेपी चीन और पाकिस्तान से बेहतर रिश्ते चाहती है।
इस बीच, नई दिल्ली स्थित आडवाणी के घर के बाहर हिंदू सेना के समर्थकों ने प्रदर्शन किया और मोदी के समर्थन में नारे लगाए। करीब 40 की संख्या में जुटे ये लोग मोदी को पीएम उम्मीदवार घोषित करने की मांग कर रहे थे। ये लोग 'नरेंद्र मोदी आर्मी' लिखे बैनर लिए हुए थे। ये लोग प्रदर्शन के बहाने आडवाणी को मनाने की कोशिश कर रहे थे। इनके हाथों में गुलदस्ता भी था जिसे वो आडवाणी को भेंट करना चाहते थे। लेकिन पुलिस ने उनसे गुलदस्ता ले लिया। बीजेपी प्रवक्ता शाहनवाज हुसैन का कहना है कि आडवाणी के घर के बाहर हो रहे प्रदर्शन से बीजेपी का कोई वास्ता नहीं है।
भाजपा की राष्ट्रीय कार्यकारिणी में नरेंद्र मोदी को लेकर माहौल बनाए जाने से नाराज बताए जा रहे लाल कृष्ण आडवाणी बीमार बताए जा रहे हैं। डॉक्टरों ने आडवाणी को आराम करने की सलाह दी है। आडवाणी गुट के कई बड़े नेता भी गोवा नहीं गए हैं। जावडेकर ने यह भी कहा कि आडवाणी की तबीयत सचमुच खराब है जिसकी वजह से वह गोवा नहीं आ सके और वह कल भी गोवा नहीं आएंगे। प्रवक्ता के मुताबिक राजनाथ ने आडवाणी से फोन पर बात कर उन्हें स्वास्थ्य पर ध्यान देने को कहा है। उन्होंने कहा कि मौसम बदलता है तो लोग बीमार होते हैं। इस सवाल के जवाब में कि आडवाणी के अलावा उनके गुट के कई बड़े नेता भी गोवा नहीं आए, तो जावडेकर ने कहा कि ये सभी मोदी के प्रशंसक हैं। उन्होंने इस बात से पूरी तरह इनकार किया कि बीजेपी में किसी तरह की गुटबाजी है। उन्होंने कहा कि पार्टी से ज़ुड़ा कोई भी फैसला आम सहमति से लिया जाएगा। उन्होंने बड़े फैसले के लिए कल तक के लिए इंतजार करने को कहा। जावडेकर ने कहा कि कांग्रेस को 'मोदी फोबिया' हो गया है और इस वजह से कांग्रेस के नेता घटिया बयान दे रहे हैं।
बीजेपी नेता यशवंत सिन्हा ने पत्रकारों से बातचीत में कहा कि उन्हें 'नमो'निया नहीं हुआ है और उनके गोवा नहीं जाने के कई अन्य कारण हो सकते हैं। इस बीच ऐसी खबर आ रही है कि बीजेपी में कैम्पेन कमेटी बनाई जा रही है जिसकी अगुवाई नरेंद्र मोदी करेंगे। बीजेपी अध्यक्ष राजनाथ सिंह ने एनडीए के अपने सहयोगियों से बात की है। सूत्रों के मुताबिक राजनाथ ने फोन पर नीतीश से बात की है और नीतीश को मोदी के नाम पर कोई आपत्ति नहीं है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn